คลังส่อแห้วภาษี‘โอ๊คเอม’1.2หมื่นล้านบาท
คลังให้สรรพากรหาช่องยื่นอุทธรณ์เก็บภาษีโอ๊คเอม 1.2 หมื่นล้านบาท หลังจากที่แพ้คดีเรียกเก็บไม่ได้
11 ส.ค. 2554

คลังให้สรรพากรหาช่องยื่นอุทธรณ์เก็บภาษีโอ๊คเอม 1.2 หมื่นล้านบาท หลังจากที่แพ้คดีเรียกเก็บไม่ได้
น.ส.สุภา ปิยะจิตติ รองปลัดกระทรวงการคลัง กล่าวว่า ได้สั่งให้กรมสรรพากรไปสรุปข้อมูลว่าสามารถยื่นอุทธรณ์ศาลภาษีให้นายพานทองแท้ ชินวัตร และ น.ส.พินทองทา ชินวัตร จ่ายภาษี เงินเพิ่ม และเบี้ยปรับ จำนวน 1.2 หมื่นล้านบาท ที่ได้จากกำไรการขายบริษัท ชิน คอร์ปอเรชั่น ได้หรือไม่
หลังจากที่ก่อนหน้านี้ศาลภาษีชั้นต้นตัดสินว่าทั้งสองคนไม่ต้องจ่ายภาษีดังกล่าว เพราะศาลฎีกาแผนกคดีอาญาของผู้ดำรงตำแหน่งทางการเมืองมีคำวินิจฉัยว่า หุ้นดังกล่าวเป็นของ พ.ต.ท.ทักษิณ ชินวัตร อดีตนายกรัฐมนตรี ไม่ใช่ของบุคคลทั้งสองคน ทำให้ไม่มีภาระภาษีตามที่กรมสรรพากรเรียกเก็บ
“กรมสรรพากรต้องพิจารณาว่าจะยื่นอุทธรณ์หรือไม่ หากเห็นว่าสู้ไม่ได้ ไม่มีทางชนะ ก็ไม่ต้องยื่นอุทธรณ์ เพราะว่าการดำเนินการมีค่าใช้จ่าย” น.ส.สุภา กล่าว
น.ส.สุภา กล่าวว่า กรมสรรพากรไม่แน่ใจว่าจะดำเนินการอุทธรณ์ดีหรือไม่ จึงทำเรื่องสอบถามความเห็นกระทรวงการคลัง ซึ่งก็ได้ให้กรมสรรพากรไปตรวจสอบว่าสามารถที่จะยื่นอุทธรณ์และชนะคดีได้หรือไม่
ด้านนางจิตรมณี สุวรรณพูล รองอธิบดีและโฆษกกรมสรรพากร กล่าวว่า กรมสรรพากรได้ขอศาลขยายเวลายื่นอุทธรณ์ เพื่อหาข้อมูลเพิ่มเติมในการยื่นอุทธรณ์ ตามที่กระทรวงการคลังให้ดำเนินการ
ทั้งนี้ คาดว่ากรมสรรพากรต้องยื่นอุทธรณ์ แม้ว่าผลจะออกมาอย่างไรก็ตาม หากไม่ทำเจ้าหน้าที่กรมสรรพากรอาจจะถูกฟ้องฐานละเว้นปฏิบัติหน้าที่ทำให้รัฐเสียหายได้
นางจิตรมณี กล่าวว่า ขณะนี้ก็ยังไม่ได้คืนเงินของทั้งสองคนที่อายัดมาก่อนหน้านี้ประมาณ 1,000 ล้านบาท เพราะถือว่าคดียังไม่จบ